S-438/2014

Mál þetta, sem dómtekið var 12. september síðastliðinn, var höfðað með ákæru ríkissaksóknara, útgefinni 5. maí síðastliðinn, á hendur J-kk-þgf D-kk-þgf K-kk-þgf, Reykjavík, „fyrir brot gegn valdstjórninni með því að hafa, að kvöldi miðvikudagsins 26. febrúar 2014, á Z, Reykjavík, ráðist með ofbeldi á lögreglumanninn A, sem var við skyldustörf, með því að sparka í innanvert hægra læri A, með þeim afleiðingum að A hlaut roða ofan við hægra hné og upp yfir innanvert hægra læri.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði neitar sök og krefst sýknu. Þess er krafist að málsvarnarlaun verði greidd úr ríkissjóði, svo og annar sakarkostnaður.

II

Á þeim tíma er í ákæru greinir voru lögreglumenn kvaddir að húsi því sem í ákæru getur. Þar er starfrækt sambýli á vegum Reykjavíkurborgar og bjó ákærði þar. Tilefni útkallsins var að ákærði hafði hent múrsteini í gegnum rúðu og hafði hann lent á starfsmanni án þess þó að slasa hann. Lögreglumenn voru að ræða við starfsfólk á vettvangi er ákærða bar að og segir í skýrslunni að hann hafi bæði verið ölvaður og í annarlegu ástandi. Þeir tilkynntu ákærða að hann væri handtekinn vegna rúðubrotsins, en það hafði hann reyndar viðurkennt. Í skýrslunni segir að þegar lögreglumenn hafi verið að handjárna ákærða hafi hann sparkað í lögreglumann þann er í ákæru greinir og á þann hátt sem þar er lýst.

III

Við aðalmeðferð bar ákærði að hann hefði sparkað óviljandi í lögreglumanninn. Þetta hefði gerst er lögreglumenn hefðu verið að handtaka hann. Hann kvaðst hafa verið drukkinn og ekki muna mikið eftir þessu en það hefði verið þannig að hann hefði rekist í fót lögreglumannsins er lögreglumennirnir hefðu verið að handtaka hann. Hann kvaðst hafa sparkað út í loftið en ekki gat hann skýrt af hverju hann hefði gert það. Þetta hafi verið óhappatilvik er hefði gerst þegar lögreglumenn hafi verið að handtaka hann.

Lögreglumaðurinn, sem í ákæru greinir, bar að hann hefði verið kvaddur að framangreindu húsi ásamt öðrum lögreglumanni. Tilefnið var að ákærði hafði brotið rúðu. Ákærði hefði komið þar að er lögreglumennirnir hefðu verið að ræða við starfsfólk og þar hefðu þeir handtekið hann. Lögreglumaðurinn kvað félaga sinn hafa verið að setja handjárn á ákærða og þá hefði hann sparkað kröftuglega í lærið á sér. Hann kvaðst hafa staðið hægra megin fyrir aftan ákærða en félagi sinn hefði staðið vinstra megin fyrir aftan hann og verið að handjárna hann. Þá hefði ákærði sparkað kröftuglega aftur fyrir sig og hefði sparkið lent á innanverðu hægra læri sínu. Áður en þetta gerðist hefðu engar stimpingar verið við ákærða en á eftir hefði hann verið lagður í gólfið, handjárnaður og svo fluttur á brott. Lögreglumaðurinn ítrekaði að sparkið hefði verið algerlega fyrirvaralaust og áður hefðu engar stimpingar verið við ákærða. Hann kvaðst hafa orðið smáaumur eftir sparkið og þar hefði sést roði fyrir ofan hægra hné.

Annar lögreglumaður bar að þeir lögreglumenn hefðu komið á vettvang vegna framangreinds tilefnis. Hann kvað ákærða hafa komið að og hafi honum verið tilkynnt að hann væri handtekinn. Þeir hafi verið fyrir aftan ákærða og kvaðst lögreglumaðurinn hafa verið að setja handjárn á hann. Ákærði hefði þá sparkað fram fyrir sig og hefði sparkið lent í hinum lögreglumanninum. Hann kvaðst þó ekki vera alveg viss um það hvort ákærði hefði sparkað fram fyrir sig eða aftur fyrir sig, en sparkið hafi lent í fæti hins lögreglumannsins. Þá kvað hann þetta spark hafa verið fyrirvara- og tilefnislaust. Engin átök höfðu verið við ákærða þegar hann sparkaði.

Starfsstúlka sambýlisins bar að ákærði hefði brotið rúðu og hefði lögregla verið kölluð til. Hún kvað lögreglumennina hafa verið að afla upplýsinga hjá starfsfólkinu þegar ákærði hefði komið. Hann hafi virst mjög rólegur og ekki vitað hvað lögreglumennirnir væru að gera. Hún kvaðst hafa bent á ákærða og sagt að hann hefði brotið rúðu. Lögreglumennirnir hefðu þá tilkynnt ákærða að hann væri handtekinn og hefði það komið honum á óvart. Hún kvað ákærða hafa verið mjög rólegan allt þar til hann hefði verið kominn með hendur fyrir aftan bak og lögreglumennirnir hefðu verið að ljúka við að setja á hann handjárnin. Þá hefði ákærði sparkað af miklum krafti aftur fyrir sig og hefði annar lögreglumaðurinn lagst upp að vegg. Eftir þetta hefðu lögreglumennirnir haft ákærða undir. Hún kvaðst halda að sparkið hefði lent nálægt hné, en kvaðst ekki vera viss um hvort hnéð það var. Hún kvað ákærða hafa verið mjög yfirvegaðan þegar hann hefði sparkað.

IV

Með játningu ákærða, sem styðst við framburð þriggja vitna og rakinn var hér að framan, er sannað að hann hafi sparkað í lögreglumann eins og honum er gefið að sök í ákærunni. Með framburði vitnanna er enn fremur sannað að ákærði hafi sparkað í lögreglumanninn er verið var að handjárna hann og þá höfðu engin átök orðið milli hans og lögreglumannanna. Þá bera vitni að spark ákærða hafi verið kröftugt og vitni, sem sá sparkið úr fjarlægð, kvað ákærða hafa verið mjög yfirvegaðan þegar hann sparkaði. Samkvæmt þessu er ekki fallist á með ákærða að um hafi verið að ræða óhappatilviljun eða hann hafi rekið fót sinn í lögreglumanninn. Ákærði verður því sakfelldur samkvæmt ákærunni og er brot hans þar rétt fært til refsiákvæðis.

Ákærði var dæmdur í 6 mánaða skilorðsbundið fangelsi 2012 fyrir auðgunarbrot. Hann var dæmdur í 8 mánaða skilorðsbundið fangelsi 2013 fyrir kynferðisbrot. Fyrri dómurinn var dæmdur með en um hegningarauka var að ræða. Þá var ákærði dæmdur í 10 mánaða fangelsi 12. júní 2014 fyrir þjófnað og var skilorðsdómurinn dæmdur með. Ákærða verður nú dæmdur hegningarauki, sbr. 78. gr. almennra hegningarlaga og er refsing hans hæfilega ákveðin 2 mánaða fangelsi.

Ákærði verður dæmdur til að greiða málsvarnarlaun skipaðs verjanda síns, að meðtöldum virðisaukaskatti eins og í dómsorði greinir, en annan kostnað leiddi ekki af málinu.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærði, J-kk-nf D-kk-nf K-kk-nf, sæti fangelsi í 2 mánuði.

Ákærði greiði málsvarnarlaun skipaðs verjanda síns, G-kk-ef E-kk-ef hrl., 150.600 krónur.

A-kk-nf Í-kk-nf